પિક્ટોરિયલ ફોટોગ્રાફીના શોખને કારણે આ ક્ષેત્રના અનેક તસવીરકારોના સંસર્ગમાં આવવાનું થતાં નવા નવા અનુભવો પણ મળવા લાગ્યા. તેમણે ફોટોગ્રાફીમાં કોઈ ટ્રેઈનિંગ લીધી નથી. આવી કોઈ સુવિધા પણ નહોતી. નસીબે તેમને સારા ફોટોગ્રાફર મિત્રો સાથે મેળાપ કરાવ્યો. ભારતીય પિક્ટોરિયલ ફોટોગ્રાફીના ભીષ્મ પિતામહ સ્વ. જહાંગીર ઊનવાલા અને સ્વ. બરજોરજી ફનીબંદા પાસેથી પિક્ટોરિયલ પ્રિન્ટ બનાવતાં શીખ્યા. આજે તેઓ પોતે પણ આ મહાન ફોટોગ્રાફર મિત્રોનો આભાર માને છે. સન 1941માં શાંતિદેવી સાથે લગ્ન થયાં. તેઓ પણ તેમને ફોટોગ્રાફીમાં પ્રોત્સાહિત કરવા ઉપરાંત પોતાના જીવનના એક ભાગરૂપે પિક્ટોરિયલ ફોટોગ્રાફીમાં મુખ્ય શોખ તરીકે ભાગ લેતાં થયાં.